Asuafoɔ binom a wɔtwerɛɛ WASSCE nsɔhwɛ ɛnnɛ no aka sɛ wɔn akyerɛkyerɛfoɔ a wɔhwɛɛ wɔn so no ansusu annyina wɔn so nti wɔannya wɔn ho atwaeɛ biara. Yei nam so ama asuafoɔ yi ato ntasu kɔkɔɔ akyerɛ wɔn akyerkyerɛfoɔ no, aboro wɔn nnua nso aka ho.
Akyerɛkyerɛfoɔ a wɔhwɛɛ nsɔhwɛ no soɔ no de mmara ketee yɛɛ adwuma ara ma ɛbɔɔ awia 1:30 ara pɛ na wɔtotoo adan a na wɔretwerɛ nsɔhwɛ no wɔ mu no apono mu. Saa berɛ nso mpo, na asuafoɔ no mu binom da so ara wɔ abɔntene.
Nhyehyɛeɛ a na ɛwɔ hɔ ne sɛ, na ɛsɛ sɛ wɔhyɛ Akontaabuo nsɔhwɛ no ase awia dɔnko pɛpɛɛpɛ, nanso ɛbɔɔ awia dɔnko mpaemu no, na asuafoɔ yinom binom da so ara nenam a wɔntenaa ase.
Ɛsiane sɛ na wɔpɛ sɛ wɔde WAEC mmara a ɛkyerɛ sɛ, sɛ wɔhyɛ nsɔhwɛ no ase a simma aduasa akyi ɛsɛ sɛ wɔtoto adan ahodoɔ a wɔretwerɛ nsɔhwɛ no wɔ mu no apono mu nti, ɛbɔɔ awia 1:30 ara pɛ na akyerɛkyerɛfoɔ yi de ɔseɛ yɛɛ ɔyɔ totoo apono no mu.
WAEC hyɛɛ saa mmara yi sɛdeɛ ɛbɛyɛ a sukuu foforɔ bi nhyɛ nsɔhwɛ no ase nnya afoforɔ na amma asuafoɔ no annya nsɛmmisa no wɔ wɔn tɛlɛfon so ansa na wɔatena ase atwerɛ wɔn nsɔhwɛ no.
Yei nam so ama sini bi a ɛkyerɛ sɛdeɛ asuafoɔ yinom bɔɔ asesa wɔ sukuu no mu berɛ a wɔtotoo apono no mu no abɛtɔ dwa.
Sini a Angel TV de to dwa yi mu no, asuafoɔ no de abofuo kekaa nsɛm tiaa wɔn akyerɛkyerɛfoɔ a wɔhwɛɛ wɔn so no sane domee wɔn kaa ho.
Angel TVfoɔ ammɔ sukuu yi din nanso wɔkyerɛ mu a, asuafoɔ no mu binom tɔɔ baha berɛ a wɔkaa akyiri simma aduasa a wamma wɔanwura ɛdan no mu ankɔtwerɛ wɔn nsɔhwɛ no.
Wobɛtumi abɔ link a ɛwɔ aseɛ hɔ no so ahwɛ sini no.
Instagram video Sep 16, 2022 at 12:53 PM
